Նեմցովի մերձավորները կարծում են, որ սպանության պատվիրատուները չեն հայտնաբերվի
Բորիս Նեմցովի սպանության մեջ մեղադրվող հինգ անձանց գործերը գտնվում են ռուսական ռազմական դատարանում: Հինգ հոգի ազգությամբ չեչեններ երկուշաբթի օրը կանգնել են դատարանի առջև և իրենց ճանաչել անմեղ: Նեմցովի աջակիցներն ու ընտանիքը կարծում են, որ սա կազմակերպված քաղաքական սպանություն է:
Երկուշաբթի օրը սկսվեց Բորիս Նեմցովի սպանության գործի հետ կապված դատը, որը ձգձգվում էր ամիսներ, քանի որ քննիչները շարունակում էին փնտրել կասկածյալներից մեկին, ով, ըստ իրենց, լքել է երկիրը: Առայսօր անհասկանալի են Նեմցովի սպանության դրդապատճառները, սակայն շատերն այն կապում են իր քաղաքական գործունեության հետ: Նա նախագահ Վլադիմիր Պուտինի կոշտ քննադատն էր և մի քանի անգամ ձերբակալվել էր ընդդիմության չարտոնված ցույցերին մասնակցելու համար: Նեմցովի ընտանիքը և աջակիցները համուզված են, որ հետաքննությունն երբեք չի հայտնաբերի սպանության իրական պատվիրատուներին, այլ կսահմանափակվի կատարողների պատժմամբ: Նախագահ Վլադիմիր Պուտինը հրապարակայնորեն դատապարտել էր սպանությունը և խոստացել, որ մեղավորները կպատժվեն: «Նրանք մեղադրվում են հրամաններ կատարելու մեջ: Ուստի եթե լսեք բարձրաստիճան պաշտոնյաներից, որ Նեմցովի գործը բացահայտված է, ապա դա սուտ է: Նեմցովի գործը բացահայտված չէ», ասում է Նեմցովի ընտանիքի փաստաբան Վադիմ Պրոխորովը: Նեմցովի սպանության հանգամանքները ներառյալ հաշվեհարդարը Կրեմլի պատերի մոտ աշխույժ երթևեկելի փողոցում կասկածներ է հարուցում, որ գործին խառնված են բարձրաստիճան պաշտոնյաներ, որոնք անձեռնմխելի են, ասում է Ազգային պաշտպանության համալսարանի միջազգային անվտանգության պրոֆեսոր Պյոտր Ելցովը: «Կասկածելի է, որ այս փոքր մարդիկ, եթե անգամ իրենցից որոշները խառնված էին գործին, կարող էին որոշիչ դեր խաղալ այս հարցում: Թվում է, որ այս դեպքում այստեղ խառնված են շատ բարձրաստիճան մարդիկ»: Ըստ Ելցովի՝ Ռուսաստանում սովորաբար հայտնաբերում են կատարողներին, սակայն ոչ իրական պատվիրատուներին: